Jabarkan Kesan kesihatan dari Serangan 11 September 2001 dalam bahasa melayu

Beribu-ribu tan reruntuhan toksik yang terhasil akibat keruntuhan Menara Berkembar mengandungi lebih 2,500 jenis bahan cemar, termasuk karsinogen. Ini menimbulkan masalah kesihatan yang melesukan badan di kalangan para penyelamat yang dikatakan ramai sebagai berkaitan langsung dengan keterdedahan kepada reruntuhan. Misalnya, Pegawai NYPD Frank Macri meninggal dunia akibat barah paru-paru yang merebak ke seluruh badannya pada 3 September 2007; keluarganya mendakwa bahawa barah itu berpunca daripada dirinya yang berada terlalu lama di tempat kejadian lalu memohon faedah kematian ketika bertugas, tetapi belum diputuskan oleh pihak bandaraya hingga kini. Pentadbiran Presiden Bush mengarahkan Agensi Perlindungan Alam Sekitar supaya mengeluarkan kenyataan untuk menenteramkan orang awam mengenai kualiti udara ekoran serangan atas sebab keselamatan negara; namun begitu, agensi tersebut tidak memutuskan bahawa kualiti udara pulih kepada tahap sebelum 9/11 sehingga Jun 2002.

Kesan kesihatan turut meluas kepada beberapa penduduk, pelajar dan pekerja pejabat di Lower Manhattan dan Chinatown. Beberapa kematian telah dikaitkan dengan habuk toksik yang berpunca daripada keruntuhan World Trade Center, dan nama-nama mangsa ini juga akan tertera dalam tugu peringatan World Trade Center. Juga terdapat spekulasi saintifik bahawa pendedahan kepada pelbagai keluaran toksik di udara boleh memudaratkan perkembangan janin. Disebabkan kemungkinan bahaya ini, Pusat Kesihatan Persekitaran Kanak-Kanak Columbia sedang menganalisa kanak-kanak yang dikandung oleh ibu mereka yang tinggal atau bekerja dekat World Trade Center sewaktu kejadian. Kajian terhadap para pekerja penyelamat yang dikeluarkan pada April 2010 mendapati bahawa kesemua pekerja penyelamat itu mengalami kerosakan fungsi paru-paru, yang mana 30–40% pekerja melaporkan gejala berulang-ulang yang timbul dalam tahun pertama selepas kejadian, tanpa pemulihan yang ketara sejak itu.

Pertikaian undang-undang mengenai kos merawat penyakit yang berkenaan dengan kejadian 9/11 masih berlonggok dalam sistem mahkamah. Pada 17 Oktober 2006, Hakim Persekutuan, Alvin Hellerstein menolak keengganan pentadbiran Bandar Raya New York untuk menanggung kos kesihatan untuk para pekerja penyelamat, sekaligus membuka jalan kepada tuntutan mahkamah terhadap kerajaan bandaraya. Para pegawai kerajaan dipersalahkan kerana menyeru orang awam supaya kembali ke Lower Manhattan dalam beberapa minggu selepas kejadian. Christine Todd Whitman, pentadbir Agensi Perlindungan Alam Sekitar sewaktu serangan itu berlaku, teruk dikecam oleh Hakim Daerah AS, Deborah A. Batts kerana tersalah kata bahawa kawasan tersebut selamat diduduki. Selain itu, Datuk Bandar Giuliani turut dibidas kerana menyeru para kakitangan industri kewangan supaya cepat-cepat kembali bertugas di kawasan Wall Street raya.

Sesetengah rakyat Amerika menjadi takut untuk menaiki kapal terbang dan lebih rela memandu kereta untuk perjalanan jauh. Ini menyebabkan "lebihan" kira-kira 1,595 kematian di lebuh raya pada tahun berikutnya selepas kejadian.